《毁璧》
宋代·黄庭坚

毁璧兮陨珠，执手者兮问过。
爱憎兮万世一轨，居物之忌兮，固常以好为祸。
羞桃肴兮饭汝，有席兮不嫔汝坐。
归来兮逍遥，采云英兮御饿。
淑善兮清明，阳春兮玉冰。
畸於世兮天脱其撄，爱骨人兮冥冥。
弃汝阳侯兮遇汝曾不如生，未危可以去兮殆而其雏婴，众雏羽翼兮故巢倾。
归来兮逍遥，西山浪波何时平。
山涔涔兮猿鹤同舍，瀑垂天兮雷霆在下。
云月为昼兮风雨为夜，得意山川兮不可绘画。
寂寥无朋兮去道如咫，彼生坎兮可谢。
归来兮逍遥，增胶兮不聊此暇。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。